En spansk kvinde fik hjælp af en nordjysk kvinde til at rejse fra Spanien til Danmark. Men da hun kom frem til Nordjylland, fik hun frataget sine ID-papirer og blev med tvang huset i flere lejligheder i Nørresundby og Aalborg. Her blev den spanske kvinde udnyttet som prostitueret, men hun fik ikke selv del i indtjeningen – den gik i stedet til den 39-årige kvinde, som også udsatte den spanske kvinde for vold og trusler på livet mod hende og hendes familie. Sådan lyder anklagen fra Nordjyllands Politi forud for retssagen, der begynder mandag i Retten i Aalborg og strækker sig over flere retsdage. Vold og trusler Den 39-årige kvinde er tiltalt for menneskehandel og rufferi. Ifølge anklageskriftet har hun drevet prostitutionsvirksomhed ved at arrangere transport, indsætte annoncer og leje to lejemål, der blev anvendt som bordel. Udnyttelsen af den spanske kvinde er foregået i lidt over en måned fra 12. december 2021 til 19. januar 2022. Det fremgår af anklageskriftet, at den tiltalte er tiltalt for at have udnyttet den spanske kvindes sårbare tilstand. Det fremgår ikke af anklageskriftet, hvordan den 39-årige kvinde forholder sig til anklagerne.

Opsummering:
En nordjysk kvinde er tiltalt for at have udnyttet en spansk statsborger til prostitution på adresser i Nørresundby og Aalborg.